Kings stel spelers gerus oor salarisse | Netwerk24
Kings stel spelers gerus oor salarisse
Deur Hendrik Cronjé 14 Junie 2020 00:04
Die Kings het hul spelers dié week in 'n virtuele vergadering die versekering gegee dat hul Junie-salarisse vandeesmaand betyds betaal sal word.
Kommer onder spelers oor hul salarisse is besweer nadat die Kings in April die spelers eers 'n week ná die gebruiklike betaaldag op die 25ste van die maand betaal het.
Loyiso Dotwana, die voorsitter van die Southern Kings. Foto: Gallo Images
Loyiso Dotwana, voorsitter van die Kings, het toe in 'n skrywe aan die Kings se spelers verduidelik dat die betaling van die bydrae van die Nelson Mandelabaai-metro weens die Covid-19-pandemie en die inperking vertraag is.
'n Bron sê dit was 'n eenmalige probleem en Dotwana is deursigtig in die hele proses.
Dotwana het ook nie dié week dié sensitiewe saak probeer systap nie.
"Die deurlopende finansiering van die Kings is 'n voortgaande projek," het Dotwana gister aan Rapport gesê.
Vir die Kings is dit belangrik dat die regte boodskap oor die betaling van salarisse aan hul spelers en die aflos van hul lening aan SA Rugby bekend gemaak word.
Die Kings se spelerskorps het ook die versekering gekry dat die Oos-Kaapse franchise die maandelikse terugbetaling van sy lening by SA Rugby sal nakom.
Ná vandeesweek se virtuele vergadering het die Kings ook 'n verdere boodskap aan spelers en agente gerig wat daarop neerkom dat hulle sal veg om topspelers soos Elrigh Louw en Thembelani Bholi te behou.
Albei geniet van onder meer die Leeus belangstelling.
Die Australiese koerant The Sydney Morning Herald berig rugbybase wêreldwyd sal môre in 'n telefoniese of virtuele vergadering praat oor die nuwe wêreldkalender en moontlik die pad vorentoe wat die Pro14-reeks betref.
Die Covid-19-pandemie versnel planne om 'n wêreldkalender in 2023 reeds volgende jaar te implementeer. Verskeie opsies is glo op die tafel wat die Pro14-reeks betref.
Een daarvan is glo dat net die Suid-Afrikaanse Superspanne in 'n Pro16-reeks speel.
'n Reeks met minder spanne kan dit meer aantreklik vir 'n uitsaaier soos SuperSport maak.
Dotwana het nie gister die antwoorde gehad wat die toekoms vir spanne soos die Kings én die Cheetahs in die Pro14 inhou nie.
"Ons weet self nog nie wat gaan gebeur nie," het hy gesê.
'n Ingeligte met wie Rapport gepraat het, sê die Cheetahs praat gereeld met die Pro14-base.
"Hulle is baie gemaklik met die Cheetahs. Dinge lyk positief vir die Bloemfontein-span," het die ingeligte gesê.